ໄຕ້ຝຸ່ນ Nanmadol ພັດເຂົ້າປະທະ ພາກໃຕ້ ຂອງໄຕ້ຫວັນ
ໄຕ້​ຝຸ່ນລູກ​ນີ້ ທີ່ມີກະແສລົມແຮງເຖິງ 100 ກິໂລ​ແມັດຕໍ່ຊົ່ວໂມງ ໄດ້ພັດ​​ເຂົ້າ​ຝັ່ງ​ເມື່ອ ຕອນຂ້ອນ​ແຈ້ງ​ເຊົ້າມື້ນີ້​ ໃນເຂດ​ເມືອງ Taitung.
ພາຍຸໄຕ້ຝຸ່ນ Nanmadol ໄດ້ພັດເຂົ້າປະທະພາກໃຕ້ຂອງໄຕ້ຫວັນ ໃນວັນຈັນມື້ນີ້ ພ້ອມກັບລົມແຮງແລະຝົນຫລັ່ງລົງມາຢ່າງໜັກ ທີ່ພາໃຫ້ບັນດາໂຮງຮຽນ ແລະຫ້າງຮ້ານ ທຸລະກິດຕ່າງໆຕ້ອງໄດ້ຖືກປິດລົງ ແລະມີການຍົກຍ້າຍຜູ້ຄົນອອກຈາກພື້ນທີ່ ຫຼາຍໆ ພັນຄົນ ໄຕ້ຝຸ່ນລູກນີ້ ທີ່ມີກະແສລົມແຮງເຖິງ 100 ກິໂລແມັດຕໍ່ຊົ່ວໂມງ ໄດ້ພັດເຂົ້າຝັ່ງເມື່ອ ຕອນຂ້ອນແຈ້ງເຊົ້າມື້ນີ້ ໃນເຂດເມືອງ Taitung ທາງພາກຕາເວັນອອກສຽງໃຕ້ ແລ້ວກໍເຄື່ອນຍ້າຍໄປສູ່ເຂດຝັ່ງຕາເວັນຕົກ ບ່ອນທີມີຜູ້ຄົນອາໄສຢູ່ຢ່າງໜາແໜ້ນນັ້ນ ເຈົ້າໜ້າທີ່ໄດ້ຍົກຍ້າຍຜູ້ຄົນຈໍານວນຫຼາຍກ່ວາ 6,000 ຄົນ ອອກຈາກພື້ນທີ່ ທາງພາກ ຕາເວັນອອກແລະພາກໃຕ້ຂອງເກາະ ກ່ອນທີ່ພາຍຸ ຈະມາຮອດ ພວກພະຍາກອນອາກາດກ່າວວ່າ ຄາດວ່າໄຕ້ຝຸ່ນ Nanmadol ຈະພັດຜ່ານໄປທາງ ທິດໃຕ້ຂອງນະຄອນຫຼວງ Taipei ແລະກໍຈະພັດອອກຈາກເກາະໄປ ໃນເວລາທ່ຽງຄືນ ກ່ອນທີ່ຈະອ່ອນແຮງລົງມາເປັນພາຍຸເຂດຮ້ອນ ລະຫວ່າງທີ່ພັດໄປຍັງຝັ່ງທະເລກໍ້າຕາ ເວັນອອກຂອງຈີນ ໄຕ້ຝຸ່ນທີ່ພັດຊ້າລູກນີ້ໄດ້ປະທະພາກເໜືອຂອງຟີລິບປິນເມື່ອວັນເສົາແລະວັນອາທິດວານນີ້ ສົ່ງຜົນໃຫ້ມີຜູ້ເສຍຊີວິດ 2 ຄົນ ແລະເກີດນໍ້າຖ້ວມທັງດິນເຈື່ອນລົງມາພັງກໍາແພງແລະ ຕັນຖະໜົນຫົນທາງ ເຈົ້າໜ້າທີ່ກ່າວວ່າ ຈໍານວນຄົນຕາຍອາດມີເພິ່ມຂຶ້ນ ເນື່ອງຈາກ ມີຫລາຍຄົນທີ່ຫາຍສາບສູນ ແລະເຊື່ອກັນວ່າ ໄດ້ຖືກນໍ້າພັດເອົາໄປ ອີກຫລາຍຄົນໄດ້ ຮັບບາດເຈັບ ຢ່າງນ້ອຍ 5 ໝື່ນຄົນ ໄດ້ຍົກຍ້າຍອອກຈາກບ້ານເຮືອນໄປຫລົບໄພຢູ່ບ່ອນອື່ນ